Document ID: 31997R0058

UREDBA SVETA (ES, EURATOM) št. 58/97
z dne 20. decembra 1996
o strukturni statistiki podjetij
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti in zlasti člena 213 Pogodbe,
ob upoštevanju predloga Komisije[1],
ob upoštevanju mnenja Evropskega parlamenta[2],
ob upoštevanju mnenja Ekonomsko-socialnega odbora[3],
(1) ker je Svet v svoji resoluciji z dne 14. novembra 1989 o notranji trgovini v okviru notranjega trga[4] zahteval od Komisije zlasti, da izpopolni statistiko trgovine, da bo združljiva z opredelitvami Skupnosti, in da poveča, kolikor je potrebno, sporočanje teh statistik Statističnemu uradu Evropskih skupnosti;
(2) ker je Svet v Odločbi EGS 92/326 [5]sprejel dveletni program (1992-1993) za razvoj evropske statistike o storitvah; ker ta program vključuje pripravo usklajenih statistik na nacionalnih in regionalnih ravneh, zlasti za trgovino;
(3) ker je Svet v svoji Direktivi EGS 78/660[6] sprejel ukrepe za izboljšanje usklajevanja nacionalnih določb o predstavitvi in vsebini letnih računovodskih izkazov in letnih poročil, v njih uporabljenih metod vrednotenja ter njihovo objavo glede na vrsto podjetja;
(4) ker je medtem Skupnost dosegla znaten napredek k integraciji; ker nove ekonomske, konkurenčne, socialne, okoljevarstvene in podjetniške politike ter smernice terjajo pobude in odločitve, zasnovane na veljavnih statistikah; ker so informacije, predpisane po veljavni zakonodaji Skupnosti ali zakonodaji, ki je na voljo v državah članicah, neustrezne ali pa niso dovolj primerljive, da bi jih lahko uporabili kot zanesljivo osnovo za delo Komisije;
(5) ker je Svet sprejel s Sklepom 93/379/EGS[7] večletni program ukrepov Skupnosti za krepitev prednostnih področij in za zagotavljanje kontinuitete ter konsolidacije podjetniške politike Skupnosti, zlasti malih in srednje velikih podjetij; ker so statistike potrebne za ocenjevanje vpliva sprejetih ukrepov za doseganje ciljev, opredeljenih v sklepu, zlasti imeti statistične podatke, ki so primerljivi za gospodarstva v vseh sektorjih, statistike o nacionalnih in mednarodnih podpogodbenih povezavah med gospodarstvi in izboljšani statistični podatki o malih in srednje velikih podjetjih; ker te potrebe ne smejo pripeljati do nalaganja nerazumnih zahtev težavnosti poročanja o malih in srednje velikih podjetjih;
(6) ker je Svet sprejel v svojem Sklepu 93/464/EGS[8] okvirni program prednostnih akcij na področju statističnih informacij za leto 1993-1997;
(7) ker obstaja potreba po statistikah o poslovanju, zlasti o raziskavah, razvoju in inovacijah, okoljevarstveni zaščiti, investicijah, ekološki industriji, turizmu in proizvodnji visoke tehnologije; ker razvoj Skupnosti ter delovanje notranjega trga povečujeta potrebo po primerljivih podatkih o strukturi zaslužka zaposlenih, stroškov dela in usposabljanja;
(8) ker obstaja potreba po popolnih in zanesljivih statističnih virih, da bi omogočili pravilno uporabo Direktive Sveta 89/130/EGS, Euratom z dne 13. februarja 1989 o usklajevanju zbiranja in urejanja podatkov bruto nacionalnega proizvoda po tržnih cenah[9];
(9) ker je za sestavo nacionalnih in regionalnih računov po Evropskem sistemu računov (ESA) treba razviti primerljive, popolne in zanesljive statistične vire;
(10) ker obstaja potreba po regionalnih kazalnikih in računih;
(11) ker mora imeti Komisija za izvajanje nalog, ki so ji dodeljene po pogodbah, še zlasti glede notranjega trga, izčrpne, najnovejše, zanesljive in primerljive informacije o strukturi, dejavnosti, konkurenčnosti in delovanju podjetij v Skupnosti;
(12) ker je za izpolnjevanje zahtev Skupnosti po informacijah o gospodarski konvergenci potrebna standardizacija;
(13) ker podjetja in njihova strokovna združenja potrebujejo take informacije na regionalni, nacionalni in mednarodni ravni, da bi razumeli svoje trge in s konkurenco primerjali svojo dejavnost in dosežke;
(14) ker je oblikovanje skupnih statističnih standardov, ki omogočajo pripravo usklajenih podatkov, dejanje, ki ga je možno učinkovito izvesti samo na ravni Skupnosti; ker se bodo taki standardi izvajali v vsaki državi članici na podlagi odobritve organov in institucij, pristojnih za pripravo uradnih statistik;
(15) ker je najboljša metoda vrednotenja strukture, dejavnosti, konkurenčnosti in nastopanja podjetij v Skupnosti izračunavanje statistik skladno s skupnimi metodološkimi načeli in skupnimi opredelitvami karakteristik; ker je mogoče samo z usklajeno pripravo dobiti zanesljive, hitre, fleksibilne in zahtevano razčlenjene usklajene statistike, da bi zadovoljili potrebe Komisije in podjetij;
(16) ker opredelitev enote enovrstne dejavnosti (KAU) ustreza eni ali več operativnim pododdelkom podjetja; ker mora biti za opazovanje vsake KAU informacijski sistem podjetja sposoben vsaj za navajanje ali izračunavanje vrednosti proizvodnje, vmesne porabe, stroškov dela, poslovnega presežka in zaposlenosti ter investicije v osnovna sredstva; ker lahko KAU, ki sodijo v posebno poglavje v statistični klasifikaciji dejavnosti v Evropski skupnosti (NACE Rev.1), proizvajajo izdelke izven homogene skupine, na račun z njimi povezanih stranskih dejavnosti, ki jih ni mogoče opredeliti ločeno od razpoložljivih računovodskih listin; ker se lahko sklepa, da sta podjetje in KAU enaka, kadar je za podjetje nemogoče navesti ali izračunati informacije, za eno ali več operativnih pododdelkov, o vseh navedenih spremenljivkah v tej uvodni izjavi;
(17) ker morajo biti izračunani statistični podatki znotraj sistema Skupnosti zadovoljive kakovosti, ki mora biti primerljiva med državami članicami, prav tako kot breme, ki ga povzroči; ker je zato treba skupaj določiti merila, ki bodo omogočila izpolnitev teh zahtev;
(18) ker je treba poenostaviti administrativne postopke, zlasti za mala in srednje velika podjetja, vključno z uveljavljanjem novih tehnologij za zbiranje podatkov ter izračunavanje statistik; ker bo morda še vedno treba neposredno zbirati podatke od podjetij za izračunavanje strukturne statistike podjetij z uporabo metod in tehnik, ki bodo zagotovile izčrpne, zanesljive in najnovejše podatke, ne da bi se povečalo breme, zlasti za mala in srednja podjetja, ki bi bilo nesorazmerno z rezultati, ki jih lahko uporabniki statistik upravičeno pričakujejo;
(19) ker je sklenitev Splošnega sporazuma o trgovini s storitvami (GATS) pripeljala do znatne potrebe po informacijah o velikosti trgov podpisnic ter njihovih deležih na teh trgih za namen vodenja in razvijanja tega sporazuma;
(20) ker je treba imeti skupni pravni okvir za vse poslovne dejavnosti ter področja poslovnih statistik, vključno z dejavnostmi in področji, za katere statistike še niso razvite;
(21) ker Direktiva št. 64/475/EGS[10] in Direktiva št. 72/221/EGS[11], katerih namen je bil zagotoviti zbirko skladnih statističnih podatkov, nista mogli upoštevati gospodarskih in tehničnih sprememb, ki so nastale od njunega sprejetja in bi ju bilo zato treba razveljaviti;
(22) ker je za uporabo pravil o zbiranju in statistični obdelavi podatkov ter o obdelavi in sporočanju rezultatov, ki potrebujejo dodatno pojasnilo, treba ob pomoči Odbora za statistični program, ustanovljenega s Sklepom EGS, Euratom 89/382[12], prenesti na Komisijo pooblastilo, da sprejme ukrepe za uporabo te uredbe,
SPREJEL NASLEDNJO UREDBO:
Člen 1
Cilj te uredbe je vzpostaviti skupni okvir za zbiranje, izračunavanje, sporočanje in ovrednotenje statističnih podatkov Skupnosti o strukturi, dejavnosti, konkurenčnosti ter rezultatih podjetij v Skupnosti.
Člen 2
Izračunavanje statistik ima svoj namen, zlasti analiziranje:
(i) strukture in razvoja dejavnosti podjetij,
(ii) uporabljenih faktorjev proizvodnje ter drugih elementov, ki omogočajo merjenje poslovne dejavnosti, rezultatov poslovanja in konkurenčnosti,
(iii) razvoja podjetij in trgov na regionalni, državni, mednarodni ravni in na ravni Skupnosti,
(iv) poslovnega vodenja
(v) malih in srednje velikih podjetij
(vi) specifičnih karakteristik podjetij, povezanih s posebnim grupiranjem dejavnosti.
Člen 3
1. Ta uredba zajema vse tržne dejavnosti na področjih od C do K in od M do O statistične klasifikacije dejavnosti v Evropski skupnosti (NACE REV. 1).
2. Vrste statističnih enot, ki so naštete v oddelku I Priloge k Uredbi Sveta (EGS) št. 696/93 o statističnih enotah za opazovanje in analizo proizvodnega sistema v Evropski skupnosti[13] in ki so razvrščene pod eno od dejavnosti iz odstavka 1, se vključijo v področje uporabe te uredbe. Uporaba posebnih enot za pripravo statistik se opredeli v prilogah k tej uredbi.
Člen 4
1. Statistike, ki jih je treba izračunati za področja iz člena 2, se razvrstijo kot moduli. Moduli se določijo v prilogah te uredbe.
2. V vsakem modulu se določijo naslednje informacije:
(i) dejavnosti, za katere je treba izračunati statistike, opisane v zajetju, navedenem v členu 3(1),
(ii) vrste statističnih enot, ki jih je treba uporabiti za izračunavanje statistik, vzetih iz seznama statističnih enot iz člena 3(2),
(iii) seznami karakteristik, za katere je treba izračunati statistike za področja, navedena v členu 2, in obdobja opazovanja za te karakteristike,
(iv) seznam statistik, ki jih je treba izračunati o demografiji podjetij,
(v) pogostost izračunavanja statistik, ki je letna ali večletna - če je večletna, se opravi vsaj vsakih 10 let,
(vi) časovni razpored s prikazom prvega leta opazovanja za statistike, ki jih je treba izračunati,
(vii) standardi v zvezi z reprezentativnostjo in ovrednotenjem kakovosti,
(viii) čas od konca obdobja opazovanja, v katerem je treba statistične podatke sporočati,
(ix) najdaljše dovoljeno prehodno obdobje.
Člen 5
Moduli v tej uredbi so:
- skupni modul za letno strukturno statistiko, določen v Prilogi 1,
- podrobni modul za strukturno statistiko v industriji, določen v Prilogi 2,
- podrobni modul za strukturno statistiko v trgovini, določen v Prilogi 3,
- podrobni modul za strukturno statistiko v gradbeništvu, določen v Prilogi 4.
Člen 6
1. Države članice pridobijo potrebne podatke za opazovanje karakteristik v seznamihiz modulov iz člena 5.
2. Države članice lahko dobijo potrebne podatke z uporabo kombinacije spodaj naštetih različnih virov, pri čemer uporabijo načelo administrativne poenostavitve:
- obvezne raziskave: pravne enote, ki so jih države članice izbrale, katerim pripadajo statistične enote ali pa so del njih, so obvezne dajati točne in popolne informacije v predpisanih rokih,
- drugi viri, ki so vsaj enakovredni glede natančnosti in kakovosti,
- postopki statističnega ocenjevanja, kjer katera od karakteristik ni bila opazovana pri vseh enotah.
3. Za zmanjšanje bremena poročanja bodo imeli državni organi in organ Skupnosti, z omejitvami in pogoji, ki jih določi vsaka država članica in Komisija v okviru svojih pristojnosti, dostop do virov administrativnih podatkov, ki zajemajo področja dejavnosti njihovih javnih uprav v tolikšnem obsegu, kolikor so podatki potrebni za doseganje natančnosti, zahtevane v členu 7.
4. V okviru svojih pristojnosti bodo države članice in Komisija spodbujali večjo uporabo elektronskega pošiljanja in avtomatske obdelave podatkov.
Člen 7
1. Države članice sprejmejo potrebne ukrepe, da zagotovijo, da poslani podatki odražajo strukturo populacije statističnih enot, določeno v prilogah.
2. Izvede se ovrednotenje kakovosti, pri čemer se primerjajo koristi razpoložljivosti podatkov s stroški zbiranja in bremenom za podjetje, zlasti za mala podjetja.
3. Države članice pošljejo Komisiji na njeno zahtevo vse informacije, ki so potrebne za ovrednotenje iz odstavka 2.
Člen 8
1. Države članice pripravijo iz zbranih in ocenjenih podatkov primerljive rezultate, pri čemer upoštevajo dogovorjeno razdelitev za vsak modul člena 5.
2. Da bi lahko izračunali agregate Skupnosti, bodo države članice pripravile sestavine nacionalnih rezultatov po ravneh NACE REV. 1, kot je določeno v modulih v prilogah ali kot so določene po postopku, opredeljenem v členu 13.
Člen 9
1. Države članice pošljejo rezultate iz člena 8 vključno z zaupnimi podatki, Statističnemu uradu Evropskih skupnosti, v skladu z obstoječimi predpisi Skupnosti o pošiljanju zaupnih statističnih podatkov. Predpisi Skupnosti se uporabljajo pri obravnavanju rezultatov, če le-ti vsebujejo zaupne podatke.
2. Rezultati se pošljejo v ustrezni tehnični obliki in v obdobju od konca obdobja opazovanja, ki je določeno za vsak modul iz člena 5 in ne bo trajalo dlje od 18 mesecev. Poleg tega se majhno število ocenjenih predhodnih rezultatov pošlje v času od konca obdobja opazovanja, ki se določi za vsak modul iz člena 5 in ni daljše od 10 mesecev.
Člen 10
Države članice pošljejo Komisiji na njeno zahtevo vse pomembne informacije glede izvajanja uredbe v državah članicah.
Člen 11
1. V prehodnih obdobjih se lahko dopustijo odstopanja od določil iz prilog, če so v nacionalnih statističnih sistemih potrebne večje prilagoditve.
2. Dodatno prehodno obdobje se lahko dogovori z državo članico za pripravo statistik, kjer je nemogoče izpolnjevati določbe te uredbe zaradi dovoljenih izjem, skladno z Uredbo Sveta (EGS) št. 2186/93 z dne 22. julija 1993 o koordinaciji Skupnosti pri vzpostavljanju poslovnih registrov za statistične namene[14].
3. Do konca prehodnega obdobja države članice v celoti izvajajo obveznosti po tej uredbi.
Člen 12
Komisija določi postopke za izvajanje te uredbe po postopku iz člena 13, vključno z ukrepi za prilagajanje gospodarskemu in tehničnemu razvoju glede zbiranja in statistične obdelave podatkov, obdelave in sporočanja rezultatov, ob upoštevanju načela, da morajo koristi ukrepa prevladati nad stroški, in pod pogojem, da niso potrebni večji dodatni viri tako za državo članico kot za podjetje v primerjavi s prvotnimi določbami te uredbe, zlasti:
(i) ažuriranje seznamov karakteristik, statistik o demografiji podjetij in predhodnih rezultatih, če ažuriranje po kvantitativni oceni ne povzroči povečanja števila opazovanih enot niti bremena za enote, ki bi bilo nesorazmerno s pričakovanimi rezultati (člen 4 in 9),
(ii) pogostost priprave statistik (člen 4)
(iii) opredelitve karakteristik in njihova ustreznost za določene dejavnosti (člen 4)
(iv) opredelitev obdobja opazovanja (člen 4)
(v) prvo leto opazovanja za pripravo predhodnih rezultatov (člen 9)
(vi) kriteriji ocenjevanja kakovosti (člen 7)
(vii) razčlenitev rezultatov, zlasti klasifikacij, ki se morajo uporabiti, in kombinacij velikostnih razredov (člen 8)
(viii) ustrezni tehnični format za sporočanje rezultatov (člen 9)
(ix) ažuriranje časovnih obdobij za sporočanje podatkov (člen 9)
(x) prehodno obdobje in odstopanja od določb te uredbe, ki so bila dopuščena v tem obdobju (člen 11).
Člen 13
1. Komisiji bo pomagal Odbor za statistični program, ustanovljen s Sklepom 89/382/EGS, Euratom.
2. Predstavnik Komisije predloži odboru osnutek ukrepov, ki jih je treba sprejeti. Odbor predloži svoje mnenje o osnutku v roku, ki ga lahko predsednik določi skladno z nujnostjo zadeve. Mnenje se posreduje z večino, določeno v členu 148(2) Pogodbe v primeru odločitev, ki jih mora sprejeti Svet na predlog Komisije. Glasovi predstavnikov držav članic v odboru se pretehtajo tako, kakor je opredeljeno v tem členu. Predsednik ne glasuje.
3. (a) Komisija sprejme predvidene ukrepe, če so skladni z mnenjem odbora.
(b) Če predvideni ukrepi niso skladni z mnenjem odbora ali če mnenje ni bilo predloženo, Komisija nemudoma predloži Svetu predlog v zvezi z ukrepi, ki jih je treba sprejeti. Svet odloča s kvalificirano večino.
Če ob izteku treh mesecev od dneva predložitve Svet ne ukrepa, predlagane ukrepe sprejme Komisija.
Člen 14
1. Komisija v treh letih od začetka veljavnosti te uredbe in nato vsaka tri leta predloži Evropskemu parlamentu in Svetu poročilo o statistikah, pripravljenih skladno s to uredbo, zlasti o njihovi kakovosti in o bremenu za podjetja.
2. V poročilih iz odstavka 1 Komisija predlaga potrebne spremembe.
Člen 15
Direktivi 64/475/EGS in 72/221/EGS se ne uporabljata več potem, ko so bili sporočeni vsi podatki za leto opazovanja 1994.
Člen 16
Uredba začne veljati dvajseti dan po objavi v Uradnem listu Evropskih skupnosti.
Uredba je v celoti zavezujoča in se neposredno uporablja v vseh državah članicah.
V Bruslju, dne 20. decembra 1996.

Labels: 4
19